Välisminister Urmas Paet: maailm peab katastroofijärgset Jaapanit igati toetama
Nr 160-E
Välisminister Urmas Paet kinnitas kohtumisel Jaapani asevälisministri Yutaka Bannoga, et Eesti peab oluliseks rahvusvahelise kogukonna tuge Jaapanile maavärina ja tsunamikatastroofi tagajärgedega toimetulekul.
Jaapani asevälisminister Banno andis välisminister Paetile ülevaate viimastest arengutest looduskatastroofide tagajärgede likvideerimisel ning olukorrast Fukushima Dai-ichi tuumajaamas. Eesti on abistanud Jaapanit 200 000 euroga ning ka Eesti kodanikud on annetanud kümneid tuhandeid eurosid kannatanute toetuseks.
Paet kinnitas Eesti toetust ÜRO Julgeolekunõukogu reformimisele. „Maailm on viimastel kümnenditel muutunud ning see peaks kajastuma ka ÜRO Julgeolekunõukogu koosseisus. Eesti toetab näiteks Jaapani lisandumist ÜRO Julgeolekunõukogu alaliste liikmete sekka,“ lisas ta.
Paet ja Banno kõnelesid Euroopa Liidu ja Jaapani vabakaubanduslepingu läbirääkimiste alustamisest. Välisminister Paeti sõnul toetab Eesti ELi-Jaapani vahelist kaubanduse liberaliseerimist kui selleks on kõik eeltingimused täidetud ning turulepääsu tõkked on kõrvaldatud. „Peame Jaapanit oluliseks partneriks, kellega jagame ühiseid väärtusi ning kellel on väga oluline roll nende edendamisel, eriti Aasias,“ lisas välisminister.
Eesti ja Jaapani kahepoolsed suhted on väga head, kuid majandussuhetele annaks hoogu juurde topeltmaksustamise vältimise lepingu sõlmimine. Paeti sõnul on selle lepingu sõlmimine kindlasti väga oluline prioriteet Eesti kahepoolsetes suhetes Jaapaniga. „Eesti asukoht on soodne Jaapani ettevõtjatele kaupade transportimisel Läänemere piirkonda ja Venemaale,“ lausus Paet.
Samuti on Jaapani turule sisenemisest huvitatud Eesti puitmajade tootjad. Eesti-Jaapani majandussuhetest kõneldes tõi välisminister Paet esile veel positiivset koostöökogemust Jaapani autotootja Mitsubishiga. Nimetatud autotootja aitab rajada tervet Eesti riiki katvat elektriautode laadimise taristut ning kohalike omavalitsuste sotsiaaltöötajad hakkavad 2011. aasta lõpuks sõitma Mitsubishi MieV elektriautodega. Paet rõhutas, et Eesti huvi on IT-alast koostööd süvendada ning leida uusi projekte.
„Soovime ka määrata aukonsuli Osakasse, mis aitab kahepoolseid suhteid veelgi tihendada,“ ütles välisminister Urmas Paet. Käesoleval aastal möödub 90 aastat diplomaatiliste suhete sisseseadmisest Eesti ja Jaapani vahel ning 20 aastat diplomaatiliste suhete taastamisest.
Küberjulgeolekust kõneldes märkis välisminister Paet, et peamiseks ohuks täna on eelkõige küberkuritegevus. „Hindame kõrgelt Jaapani aktiivset osalemist Euroopa Nõukogu küberkuritegevusvastase konventsiooni väljatöötamisel. Loodame, et konventsiooni allkirjastamine on heaks eeskujuks ja innustuseks ka regiooni teistele riikidele,“ lausus Paet.